[pic] | KOMISIJA EVROPSKIH SKUPNOSTI |

Bruselj, 18.10.2007

COM(2007) 631 konč.

2005/0228 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta z namenom sprejetja Uredbe Evropskega Parlamenta in Sveta o spremembi Uredbe (ES) št. 1592/2002 z dne 15. julija 2002 o skupnih predpisih na področju civilnega letalstva in ustanovitvi Evropske agencije za varnost v letalstvu

2005/0228 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta z namenom sprejetja Uredbe Evropskega Parlamenta in Sveta o spremembi Uredbe (ES) št. 1592/2002 z dne 15. julija 2002 o skupnih predpisih na področju civilnega letalstva in ustanovitvi Evropske agencije za varnost v letalstvu

1- OZADJE

Datum predložitve predloga EP in Svetu (dokument COM(2005) 579 konč. – 2005/0228(COD)): | 18. november 2005 |

Datum mnenja Evropskega ekonomsko-socialnega odbora: | 21. april 2006 |

Datum mnenja Evropskega parlamenta, prva obravnava: | 14. marec 2007 |

Datum sprejetja skupnega stališča (soglasje): | 15.10.2007 |

2- CILJ PREDLOGA KOMISIJE

Namen predloga Komisije je razširitev skupnih varnostnih predpisov na letalske operacije, licence pilotov in na varnost zrakoplovov tretjih držav. Okrepiti želi tudi nadzor in sankcije v primeru nespoštovanja navedenih predpisov ter glede na izkušnje izboljšati delovanje EASA (Evropske agencije za varnost v letalstvu).

– Letalske operacije: predlog Uredbe razširja skupne predpise na vse dejavnosti v zračnem prometu in obveznost certifikacije na vse komercialne prevoznike. Za nekomercialne operacije so pravila prilagojena kompleksnosti uporabljenih zrakoplovov in certifikacija ni potrebna.

– Licence pilotov: predlog Uredbe za večino pilotov, ki delujejo v Skupnosti, določa, da morajo imeti licenco, izdano na podlagi skupnih zahtev, ki se nanašajo na njihovo teoretično in praktično znanje ter na fizične sposobnosti. Tudi izobraževalne organizacije za pilote, centri in osebje, odgovorno za potrditev njihovih fizičnih sposobnosti, ter simulatorji leta morajo biti certificirani na podlagi skupnih predpisov. Medtem ko bi za komercialne prevoze veljale najvišje zahteve, bi druge sektorje v letalstvu urejali predpisi, prilagojeni kompleksnosti zrakoplovov in zračnega prostora, v katerem letijo.

– Zrakoplovi tretjih držav: predlog Uredbe določa, da za zrakoplove tretjih držav, ki delujejo v Skupnosti, veljajo skupni predpisi v okvirih, ki jih dovoljuje Čikaška konvencija. Poleg tega določa, da lahko tuj prevoznik opravlja komercialno dejavnost v Skupnosti samo, če ima ustrezno dovoljenje, ki ga izda EASA. To dovoljenje potrjuje zmožnost zadevnega prevoznika, da spoštuje standarde Mednarodne organizacije civilnega letalstva (ICAO) in skupne varnostne predpise, kadar slednji veljajo zanj.

– Nadzor in sankcije: predlog povečuje obveznosti držav članic in agenciji EASA podeljuje pooblastila glede nadzora zrakoplovov. Uvaja tudi mehanizme sankcioniranja, ki jih morajo Skupnost ali države članice obvezno uporabiti v primeru nespoštovanja skupnih predpisov.

3- PRIPOMBE NA SKUPNO STALIŠČE

Svet je v predlog Komisije vnesel splošne spremembe, ki se sprejmejo, saj omogočajo doseganje zastavljenih ciljev.

V celoti gledano so bistvene določbe predloga Komisije vključene v besedilo, ki so ga potrdile države članice. Določbe glede sankcij v primeru nespoštovanja skupnih predpisov so bile med razpravami celo okrepljene. Kar pa zadeva obliko , je bilo besedilo Komisije precej spremenjeno, saj so države članice želele prevoznike tretjih držav obravnavati v ločenih členih. Nazadnje je treba poudariti, da je Svet v veliki večini zavrnil predloge v zvezi z izboljšanjem upravljanja EASA. Poleg tega je Svet pristojnosti certifikacije, dodeljene Agenciji, želel omejiti samo na nujno potrebne. Glede na nezadostne vire Agencije je Komisija to omejitev sprejela.

Komisija je v celoti ali delno sprejela 14 od 31 predlogov sprememb, ki jih je Evropski parlament predlagal v prvi obravnavi.

Svet je 8 od teh 31 predlogov sprememb dobesedno vključil v svoje skupno stališče.

4- PODROBNE PRIPOMBE KOMISIJE

4.1 Predlogi sprememb, ki jih je Komisija odobrila in so v celoti ali delno vključeni v skupno stališče

Oštevilčenje se nanaša na uvodne izjave in člene skupnega stališča.

Predlog spremembe 10 : v členu 8(4) je določeno, da mora kabinsko osebje, ki sodeluje v komercialnih operacijah, imeti potrdilo, kot je prvotno opisano v točki (d) OPS 1.1005 v Prilogi k Uredbi (ES) št. 1899/2006 Evropskega parlamenta in Sveta o uskladitvi tehničnih predpisov in upravnih postopkov na področju civilnega letalstva (EU OPS); po presoji države članice lahko takšno potrdilo izdata pooblaščena operater ali organizacija za usposabljanje.

Predlog spremembe 14 : ta predlog spremembe vnaša v člen 11(2) in (3) korektivne in zaščitne ukrepe, ki jih mora Komisija uporabiti v primeru neskladnosti ali neučinkovite skladnosti certifikata, izdanega v skladu z Uredbo.

Predlog spremembe 15 : ta predlog spremembe, ki se nanaša na člen 13, t.j. na merila, ki jih morajo izpolnjevati usposobljeni subjekti, ki lahko opravljajo naloge certifikacije, je namenjen poenostavitvi besedila, ki ga je predlagala Komisija.

Predlog spremembe 19 : člen 32(2)(b) določa, da upravni odbor vsako leto pošlje proračunskemu organu vse pomembne informacije o rezultatih postopka vrednotenja. Predlog spremembe določa, da so to zlasti informacije v povezavi z učinki ali posledicami spremenjenih nalog Agencije.

Predlog spremembe 22 : zamisel o ustanovitvi izvršilnega odbora znotraj upravnega odbora Agencije ni sprejeta.

Predlog spremembe 23 : člen 55 določa, da je treba v letnem programu dela Agencije jasno navesti pooblastila in naloge Agencije, ki so bili dodani, spremenjeni ali izbrisani v primerjavi s prejšnjim letom.

Predlog spremembe 24 : člen 56 določa, da je v splošnem letnem poročilu Agencije treba jasno opisati učinke ali posledice spremenjenih nalog Agencije.

Predlog spremembe 29, delno : ta predlog spremembe določa, da morajo izvedbena pravila temeljiti na oceni tveganja ter biti sorazmerna z obsegom in področjem delovanja. Parlament je predlagal vključitev navedenih določb v Prilogo IV, medtem ko je Svet po predlogu Komisije menil, da jih je primerneje vključiti v jedro Uredbe, in sicer v člen 8(6).

Besedilo skupnega stališča vsebuje tudi določbo, da so takse namenski prihodki. Navedena določba je zelo pomembna za zagotovitev določene stabilnosti proračuna Agencije za dejavnost certifikacije. Svet je tudi prečistil besedilo uvodnih izjav.

4.2 Predlogi sprememb, ki jih je Komisija odobrila, vendar niso vključeni v skupno stališče

Gre za predloge sprememb 2, 8 in 21 v celoti ter za dele predlogov sprememb 4, 13 in 16.

Predlog spremembe 2 je zadeval vključitev uvodne izjave o obveznosti Agencije, da posreduje vse informacije, ki bi lahko koristile pri posodabljanju „črnega seznama” (Uredba (ES) št. 2111/2005).

Predlog spremembe 8 se je nanašal na potrebo, da se pri oblikovanju izvedbenih pravil za člen 7(7) (piloti) upoštevata tudi znanstveni in tehnični napredek.

Predlog spremembe 21 : besedilo skupnega stališča ne vključuje niti predloga Komisije niti predlaganih sprememb Parlamenta v zvezi s težo glasov predstavnikov Komisije v upravnem odboru Agencije.

Predlog spremembe 4 : Svet ni upošteval predloga Parlamenta za spremembo opredelitve pojma „usposobljen subjekt“. Sicer se opredelitev pojma Parlamenta ne razlikuje veliko.

Svet je menil, da so določbe, na podlagi katerih morajo države članice posredovati vsako informacijo o nepravilni uporabi Uredbe, že vključene v besedilo skupnega stališča na različnih mestih, in zato ni sprejel predloga spremembe 13 .

Predlog spremembe 16 , ki predvideva določbe za varovanje vira informacij, je bil vključen v besedilo skupnega stališča, razlika je samo v izrazu „loi pénale “ namesto izraza „loi criminelle“, ki ga je predlagal Parlament.

Če povzamemo, navedeni predlogi sprememb z izjemo predloga spremembe 21 za države članice niso problematični; gre samo za manjše redakcijske in ne vsebinske spremembe.

4.3 Predlogi sprememb, ki jih je Komisija zavrnila in niso vključeni v skupno stališče

Gre za predloge sprememb 1, 3, 5, 6, 7, 9, 11, 12, 17, 18, 20, 25, 26, 27, 28, 30 in ustni predlog spremembe.

- Namen predloga spremembe 1 je razširiti pristojnosti EASA na področje varovanja v zračnem prometu. Komisija ocenjuje, da to ne spada v pristojnost Agencije, saj so njene tehnične pristojnosti vezane izključno na vidik varnosti .

- Namen predlogov sprememb 5, 6, 7, 30 in ustnega predloga spremembe je iz komercialnih razlogov izključiti nekatere modele letal in helikopterjev. Komisija meni, da bi to škodilo ustrezni ravni nadzora vernosti in zato ni upoštevala predlogov Evropskega parlamenta.

- Komisija je predloga sprememb 9 in 11 zavrnila, ker bi spremembe preprečile obvezne postopke cetifikacije za nekomercialne prevoznike, ki letijo z zahtevnimi in močnimi zrakoplovi.

- Predlog spremembe 12, katerega namen je vključitev vzajemnega priznavanja za kabinsko osebje, je bil zavrnjen, ker se podvaja s členom 11 (vzajemno priznavanje).

- Predlog spremembe 17 se nanaša na ukrep, ki bi Agenciji omogočil naložitev glob osebam v njeni pristojnosti v primeru manjših kršitev, za katere je odvzem certifikata nesorazmeren ukrep. Tak predlog spremembe se ne more sprejeti, ker odpira pravna, institucionalna in praktična vprašanja, ki zahtevajo podrobno preučitev.

- Predlog spremembe 18 je v nasprotju ne samo s pravili iz pogojev za zaposlitev drugih uslužbencev Evropskih skupnosti, temveč tudi s sedanjo politiko Skupnosti na področju jezikovne usposobljenosti zaposlenih.

- Komisija meni, da predlog spremembe 20 ne more biti sprejet, ker mora biti imenovanje članov upravnega odbora Agencije v pristojnosti držav članic in ne Evropskega parlamenta, saj Agencija izvaja naloge v imenu držav članic.

- S predlogom spremembe 25 želi Evropski parlament zagotoviti neodvisnost Agencije pred kakršnim koli vmešavanjem zasebnih subjektov. Komisija in Svet se s tem ciljem strinjata, vendar sta prepričana, da sedanje besedilo takšnih možnosti ne dopušča, ker to izrecno prepoveduje.

- Predlogi sprememb 3, 26, 27 in 28 se nanašajo na vprašanje pristojbin Agencije za njene dejavnosti certifikacije.

- Evropski parlament zahteva dve ločeni odločitvi: prvo glede proračuna, namenjenega pristojbinam za certifikacijo, in drugo za ostale vire. Evropski parlament prav tako zahteva, da se del evropskih subvencij nameni dejavnosti certifikacije.

- Komisija navedenih predlogov sprememb ne sprejme, ker prvi škoduje načelu enotnosti proračuna, drugi pa bi Agencijo prikrajšal za približno 40 % finančnih virov, namenjenih razvoju varnostnih predpisov, nadzoru skladnosti držav članic in analizi nesreč. Korist od tega bi imela nekatera združenja podjetij, ki jim ne bi bilo več treba plačevati določenih dejavnosti, povezanih z ohranjanjem njihovih proizvodov na zahtevani varnostni ravni.

5- SKLEP

Komisija ocenjuje, da skupno stališče ne spodkopava glavnih ciljev in bistva njenega predloga, zato ga lahko podpre.

Priloga: Izjave Komisije.

PRILOGA

Enostranska izjava Komisije

K členu 10(3), členu 24(2) in členu 54(1)„Preiskave EASA“

1. Komisija potrjuje, da besedila členov 10(3), 24(2) in 54(1) ne spreminjajo sedanje vloge držav članic niti kar zadeva nadzor podjetij, ki so v njihovi pristojnosti, niti v zvezi z inšpekcijskimi pregledi na tleh, vključno z odločitvami o prepovedi letenja zrakoplov.

2. Določbe Agenciji samo omogočajo, da izvaja inšpekcijske preglede zrakoplovov za namene:

a) postopkov certifikacije, ki jih izvaja v okviru svoji nalog na podlagi te uredbe;

b) inšpekcijskih pregledov standardiziranja iz člena 24(1);

c) inšpekcijskih pregledov podjetij zaradi nadzora spoštovanja ustrezne zakonodaje Skupnosti v morebitnih negotovih okoliščinah, v sodelovanju z državami članicami.

3. Člen 10 jasno določa, da zrakoplovom lahko prepovejo letenje samo države članice. Tega v nobenem primeru ne more storiti Agencija.

Kadar se ugotovi kršitev glede varnosti, je naloga Agencije, da o tem obvesti zadevne države članice in Komisijo.

Pristojnosti Agencije so omejene na odvzem ali začasni odvzem certifikatov/dovoljenj, ki jih je izdala.

Enostranska izjava Komisije

K členu 7(7) „Licence športnih pilotov“

Komisija potrjuje, da bo pri oblikovanju pravil za izvajanje člena 7, ki zadeva licence športnih pilotov, na prvem mestu vedno varnost. Izvedbena pravila bodo zlasti omejevala privilegije, povezane s temi licencami glede na stopnjo usposobljenosti zadevnih pilotov, kar je sicer na podlagi uvodne izjave 9 in člena 7(6)(c) obvezno.

Skupna izjava Sveta in Komisije

K členu 69(2) „Začetek veljavnosti“

Svet in Komisija se strinjata, da si bosta prizadevala za čim hitrejše oblikovanje in sprejetje izvedbenih pravil iz člena 69(2), čim prej pred rokom, določenim v navedenim členu, zaradi tehnične zahtevnosti takšnih pravil.